|  |  |
| --- | --- |
| **Припрема за час наставника-родна равноправност** | |
| **Школа** | „Средња школа Милоје Васић“ |
| **Наставник** | Војкан Јовановић |
| **Одељење** | 3-5 |
| **Наставна јединица** | Борисав Станковић: „Нечиста крв“ |
| **Наставне методе** | монолошка, дијалошка, текстовна |
| **Облици рада** | фронтални, индивидуални |
| **Исходи (по завршетку наставне јединице, ученик ће моћи да):** | -објасни шта означава метафора 'нечиста крв';  -објасни како опсесивна свест о сопственој физичкој лепоти остварује штетан утицај, обликујући понашање; како се дар физичке лепоте показује и проклетством;  -у кратким цртама представи лик Софке, ефенди-Мите, газда-Марка и Томче;  -издвоји три најдраматичније сцене у радњи овог романа;  -објасни мотивацију ликова за поступке који покрећу радњу овог романа; |
| **Циљеви:** | -разумевање штетности слепог препуштања нагонима, страстима, као и штетности њиховог потискивања;  -препознавање честог постојања двоструке мотивације (представљеног и скривеног мотива);  -уважавање времена у којем живимо, с аспекта тежње ка равноправности полова |
| **Ток часа** | |
| **Уводни део (5 минута):** | **У уводном делу часу говорим ученицима о специфичном процесу настајања романа „Нечиста крв“.** *Наиме, аутор је написао истоимену приповетку 1900. године, а онда је то књ. дело почело да се штампа и излази у часописима као роман у наставцима. Након дугогодишњег рада и више верзија роман је био готов 1909, а из штампе се, као целовито дело, појавио следеће године, скраћен за 30-40 страна због недостатка новца за штампање у целости. Писац је планирао да то некада оствари, али у току Првог светског рата рукопис је нестао, и та намера на крају није реализована.* **Након ове напомене, са нагласком да је ово књ. дело могло бити проширено, те имати другачији крај, тражим од ученика да замисле како би он могао да изгледа**. |
| **Главни део (33 минута):** | **На почетку главног дела часа тражим да неко од ученика објасни назив романа који обрађујемо, односно шта то представља метафора 'нечиста крв'.** ('Нечиста крв' означава породично наслеђе греха, којим је укаљана и обележена једна, некада угледна (још у време хаџи-Трифуна), врањанска породица. Грех – одавање нагонима и хедонистичком начину живота, праћен је, наравно, казном, у виду различитих врста болести, психичког и телесног пропадања, које је задесило многе чланове ове породице, у више генерација – прабаба Цона, деда Каварола, Луда Наза, тетак Луди Риста.) **Затим, са ученицима разговарам о теми овог романа, све док не дођемо, отприлике, до овога:** тема романа „Нечиста крв“ јесте билошко пропадање (Софка и ефенди Мита су закаснели изданци на трулом породичном стаблу.), као и коначно материјално и морално пропадање једне угледне врањанске породице, изражено кроз судбину ликова Софке и њеног оца ефенди-Мите. **Онда се бавимо ликом Софке**. Софка је постала изузетно лепа и изазовна девојка, са свим атрибутима женске лепоте: -обла, -једра, -витког тела, -беле коже, -крупних очију, -врелих јагодица, -влажних и страсних усана, -бујне, меке, црне и тешке косе. *Свест о изузетној сопственој лепоти одређује Софкино понашање.* **Каква је она?** (-горда, -провокативна, заводљива, -нарцисоидна, егоцентрична, -препотентна). *Софка не жели много да размишља о својим прецима, одбијајући од себе страх да ће се и кроз њу „испољити дејство 'нечисте крви'“.* **Шта је код ње симптом 'нечисте крви'?** (Софку одликује интензивна чулна природа, понекад неконтролисана телесна пожуда, коју је једанпут једва успела да задржи за себе а да не води љубав са неугледним слугом. Она воли време које проводи сама, јер тада може слободно да ужива у својој лепоти и једрости свога тела. У тим тренуцима она као да се подваја на свесни део (она сама) и несвесни, нагонски део коме се предаје (носилац нечисте крви). Тада она страствено грли, обавија, љуби и милује себе.) **Какав је однос између Софке и њеног оца ефенди-Мите у почетку?** (Они су били врло блиски. Имали су обичај да тепају једно другоме у деминутиву.) **Када долази до промене у њиховом односу и због чега?** (До промене долази онда када је Софка из девојчице почела да се развија у лепу и бујну девојку. Њен отац је све ређе долазио из Турске (где се, под утицајем нових друштвених околности преселио), и то само преко ноћи, избегавајући да проводи много времена са њом. Свестан наслеђа нечисте крви, он као да се плашио своје могуће инцестуозне жеље. Да би се извукао из тешке материјалне ситуације, ефенди-Мита одлучује да своју ћерку уда у замену за велики новац.) **Ко је газда Марко и какав је његов однос са Софком?** (Газда Марко је имућни сељак који се са својом породицом доселио у Врање бежећи од крвне освете. Он је имао много новца, али не и угледа у новој средини. Углед је газда Марко смислио да купи тако што ће се, женидбом свог сина Томче Софком, ородити са чувеном хаџи-Трифуновом породицом. Пресудни разлог да се ожени Софком, додуше, било је то што га је опчинила, па је рачунао да ће тако, према несуђеном правилу, она њему, као свекру, припасти на једну ноћ. Када му се та жеља изјаловила, он ће сву силину своје мушке страсти окренути на деструкцију и коначну самодеструкцију. Разјарен, на коњу ће отићи од куће и у граничној борби са Арнаутима задобити смртну рану, не могавши више да подноси Софкину близину.) **Која су три најдраматичнија места у читавом роману?** (1. Ефенди-Мита одлучује да прода своју кћер газда-Марку. Она му се супротставља, али поставши свесна тежине сиромаштва у које су запали као породица, с обзиром на то колико воли свог оца, она показује спремност на жртву. 2. Газда Марко, коме бране да уђе у Софкину собу, изневерених очекивања, ван себе, бесан, одлази од куће. *Овај лик представља оличење 'жала за младошћу', честог мотива у делима Б. Станковића.*) 3. Ефенди-Мита долази по преостали део дуга код Томче, који о томе ништа није знао. Тиме је ћерки укварио последњу прилику за миран и релативно срећан породичан живот. Ова двојица жучно се сукобљавају, а по одласку ефенди-Мите мења се динамика односа између Томче и Софке, који су се до тада добро слагали. Због тога што је сазнао да није кренула за њега из љубави, Томча Софку почиње да физички и психичке злоставља, да је понижава, тера је да пије. Често је, пак, и одсутан од куће.) **Како је Софка коначно потпала под дејство 'нечисте крви'?** (Софка је на крају потпуно емоционално отупела, одала се пићу и блуду са својим слугама, изродила нездраву децу.)  **Какав је положај жена у односу на мушкарце у времену радње овог романа?** (Жене су у подређеном положају у односу на мушкарце.) **Зашто су жене у подређеном односу?** (Жене су биолошки слабији пол. У патријахалним временима улога жене у друштву стриктно је била везана за породицу – за мужа и децу, као и за домаћинство. Жене су имале врло мало опција за запослење (махом нешто што се сматрало нечасним), тако да су биле принуђене да стану под окриље мушкарца.) **Како се положај жена у односу на мушкарце променио у модерним временима и друштвима?** (Жене се све више еманципују (ослобађају се зависности од мушкараца, нарочито економске), тако што у великом броју пролазе кроз систем средњег и високог образовања и представљају конкуренцију мушкарцима за многа радна места, како се већ обим умних послова знатно повећао.) **Да ли је Софка, као женско у патријахалном друштву, испаштала?** (Да.) **Како?** (Када је отац уговорио њену продају, није довођено у питање да ли ће се повиновати његовој одлуци. Да на крају она није пристала, извесно је да би одлука на силу била спроведена. Ако би, којим случајем, побегла од куће, била би потпуно одбачена од друштва и малтене већ осуђена на пропаст. Удајом она бива везана за брачно домаћинство. А када њен отац буде својом посетом разорио њен добар однос са мужем, она ће и даље, макар за спољашњи свет, играти друштвену улогу жене, од стране мужа мучена, понижавана, све више пропадајући, и физички и психички, јер неће видети излаз из таквог живота.) **Како је отац третирао Софку тиме што је, без обзира што ју је волео, уговорио њену продају?** (Отац ју је третирао као какву материјалну вредност, као ствар, а не као личност.) **Када ће и муж кренути да је третира малтене као ствар?** (Када буде сазнао да није за њега кренула из љубави, већ као резултат договора између њихових очева.) **Какав би живот вероватно водила модерна млада Софка?** (Нпр: она би се одала промискуитетном животу још за време живота у очевој кући. Наравно да се то не би свиђало њеној породици, али од повремених свађа неку већу непогодност вероватно не би имала. Чак и када би је отац избацио из куће, она би гледала да нађе неки разумни послић, а до тада би, нпр, спавала код другарице. Друштво и даље осуђује промискуитетност, нарочито када је реч о женама, али жене су, генерално, данас неупоредиво слободније у испољавању своје сексуалности него раније, макар у модерним друштвима. Малтене да се из једне отишло у другу крајност. Софка би се можда на крају смирила и скрасила уз неког мушкарца, мада није искључиво да би извршила ту и тамо коју прељубу, с обзиром на своју изразитo чулну природу.) |
| **Завршни део (7 минута):** | **Која је идеја коју је писац овим делом желео да изнесе?** (Човек је и биолошко биће, а не само социолошко и психолошко, а биолошке компоненте човек умногоме наслеђује из своје породице, преко гена. Постоји читав један мрачан свет подсвести, нагона, који управља нашим понашањем и нашим одлукама, и без обзира колико понекад покушавамо да се боримо против њега и сузбијамо га (онда када његов утицај препознамо као нешто девијантно), често губимо вољу и снагу и препустимо му се. У томе је често коб човековог живота, коју је писац желео да изнесе на видело.) *„Нечиста крв“ је роман који апсолутно припада епохи књижевности модерне, по томе колико је писац пажње посветио психологији, оном нагонском, унутрашњем свету ликова, свету њихових преживљаваних страсти. Софку многи сматрају најдубље осликаним женским ликом српске књижевности, који је уз то имао једну од најтрагичнијих судбина.* **На крају часа задајем изборне теме за домаћи задатак, које су у вези са питањем родне равноправности, и одговарам на потенцијална питања o њима. Теме су следеће: „Софка је категорички рекла оцу 'не' (алтернативни заплет „Нечисте крви“)“ и 2) Примери непоштовања личности жене у роману „Нечиста крв“.** |